8 maniere om jou kinders te vermaak sonder om bankrot te speel - Jou Gesin | Solidariteit WêreldJou Gesin | Solidariteit Wêreld
Tuis › 2016-ontspanning › 8 maniere om jou kinders te vermaak sonder om bankrot te speel
Ouerskap is harde werk. Om kleintjies (met kort aandagspanne) besig te hou, is dikwels die helfte van die stryd – veral oor naweke of as jy 'n tuisblyouer is. As jy tyd nodig het om aan dringende sake aandag te gee of net 'n oomblik alleen nodig het, neem dit gewoonlik nie lank voordat die kinders jou kom pla vir iets om te doen nie.
"As mens nie versigtig is nie, kan dit ook 'n groot gat in jou beursie maak om kinders besig te hou," sê Jason Topp, spesialisskrywer vir wisebread.com. "Die sleutel is om 'n lys te hê van goedkoop idees om jou kinders te vermaak. Anders gaan jy onvoorbereid wees – en sonder geld – vir daardie twee klein woordjies wat alle ouers vrees – 'ek's verveeld'."
Daar is hope buitemuurse aktiwiteite wat jou kinders vir ure sal vermaak en jou nie altyd na jou beursie sal laat gryp om daarvoor te betaal nie, volgens Kidspot.com. Op sy beste kan dit nogal 'n netelige takie wees om jou kinders te vermaak en dit is veral moeilik hierdie tyd van die jaar wanneer begrotings knap is en met beperkte geld vir vermaak. Gelukkig is dit moontlik om die kinders besig te hou sonder dat dit 'n klomp geld en jou laaste bietjie gemoedsrus kos. Doen dit só:
Kinders hou daarvan om op die see te seil, koninkryke te oorwin en prinsesse uit die draak se lêplek te red. Speel saam met jou kinders in 'n verbeeldingswêreld, of berei vir hulle die vermaaklikheid voor en maak jouself stilletjies uit die voete. Gee vir hulle ou grimeermiddels en fantasieklere om aan te trek – aan Jack Sparrow te oordeel, het selfs seerowers 'n paar strepe oogskadu nodig!
Kamp uit in jou agterplaas
Slaan die tent op, maak die slaapsakke oop, steek 'n vuur aan en braai malvalekkers. Vertel stories en deel staaltjies. Geniet hierdie ondervinding met warm sjokolade terwyl jy die sterre bestudeer en gehaltetyd saam met jou gesin deurbring. Of anders kan jy dat jou kinders 'n paar vriende oornooi vir 'n bietjie agterplaasuitkampvermaak terwyl jy en jou metgesel die tydjie geniet om julle gunstelingtelevisieprogramme in te haal.
Slaan 'n piekniekete saam, gryp 'n kombers en sit af na die naaste botaniese tuin of piekniekplek. Geniet die verbreking van roetine en waardeer die vars lug. Of nog beter, neem 'n bal of frisbee saam en laat die kinders van hulle energie wegbrand.
Terwyl dit opvoedkundig is om plante te kweek, is dit vir kinders ook lekker om te sien hoe hul werk voor hul oë groter word en blom. "Daar is hope plante wat selfs 'n jong kind sonder te veel moeite kan plant, van klein boompies tot kruie en groente," sê Rob Mansfield, spesialisskrywer vir goodtoknow.co.uk. "As jy nie 'n tuin het nie, is 'n vensterbak of klein potjies die antwoord en dit maak nie saak watter tyd van die jaar jy dit plant nie."
Gebruik jul verbeelding en skryf saam 'n storie. "Dit hoef nie oorspronklik te wees nie; die kinders kan hul gunstelingfeeverhaal neerskryf en net die einde verander, as hulle lus is," sê Mansfield. "'n Ander goeie idee is om kettingstories saam met vriende te skryf. Elke persoon skryf 'n paragraaf en wys dan net die laaste reël vir die volgende skrywer. Lees dan die hele storie hardop as die laaste persoon sy deel geskryf het – dis gewoonlik baie pret!"
Mens kan ver kom met klei
Klei of speeldeeg is altyd 'n gunsteling by kinders, sê Topp. "Watter kind hou nie daarvan om sy hande vuil te maak nie?" As jou kinders 'n bietijie ouer is, bied hulle modelleerklei, 'n plastiekmes en 'n stomp skêr aan. Nadat die kunstenaars hul beste werk gelewer het, bied aan om dit in die oond te bak (volgens die vervaardiger se aanwysings) of koop selfhardword-klei.
Begin 'n karaokekompetisie
As jy 'n speletjiekonsole het, belê in 'n speletjie wat ure se singpret bied. As alternatief, karaoke-CD's is baie goedkoop by musiekwinkels. Sing ook saam met party van die liedjies. Daar is niks wat jou kinders so sal vermaak as wanneer jy jouself in die verleentheid stel nie!
Stel 'n stamboom op
Wat weet jou kinders van hul familie af? Weet hulle enigiets van jou ouers se ouers? Om stambome te teken, is nie net pret nie, dit leer hulle ook 'n bietijie van hul geskiedenis. Jy kan dalk 'n paar werklik interessante stories oor jou eie familie opdiep waarvan jy nie voorheen geweet het nie.
Probeer om nie ingetrek te word in plekke wat duur aktiwiteite aanbied nie. 'n Besoek aan 'n pretpark, die dieretuin en 'n binnenshuise speletjiesplek kan jou beursie leegmaak. Gebruik eerder 'n bietjie kreatiwiteit en kyk in jou area rond vir vermaaklikheidsopsies wat nie 'n fortuin kos nie maar wat tog gehaltetyd saam met jou kinders sal gee – of gehaltetyd met jou boek terwyl die kinders gelukkig is en vermaak word.
Jacqueline Curtis, 2016, "10 Fun & Cheap Things to Do With Your Kids", Money Crashers, http://www.moneycrashers.com/fun-cheap-things-do-kids/
Jason Topp, 2011, "25 Ways to Entertain Your Child for Free or Cheap", Wise Bread: Living Large On A Small Budget, http://www.wisebread.com/25-ways-to-entertain-your-child-for-free-or-cheap
Kidspot, 2014, "How to entertain kids on a budget", http://www.kidspot.com.au/Family-Budget-Money-saving-tips-How-to-entertain-kids-on-a-budget+1793+156+article.htm
Rob Mansfield, 2015, "41 ways to entertain your kids", Good to Know, http://www.goodtoknow.co.uk/family/178607/Holiday-ideas–40-ways-to-entertain-your-kids